Buena Vista Social Club
Store norske leksikon,Kunst og estetikk,Musikk,Populærmusikk,Verdensmusikk
Buena Vista Social Club var en cubansk musikkgruppe. Den var et resultat av den amerikanske musikeren Ry Cooders prosjekt i 1996, da han reiste til Havanna for å oppsøke legendariske lokale musikere, blant annet sangerne Omara Portuondo (født 1930) og Ibrahim Ferrer (1927–2005), gitaristen Compay Segundo (1907–2003) og pianisten Ruben González (1920–2003). Flere av dem hadde egentlig sluttet som utøvere. Cooder fikk dem med seg i studio, noe som resulterte i et album i 1997 som ble en stor internasjonal suksess, både kunstnerisk og kommersielt.
Wim Wenders laget en dokumentarfilm, også med tittelen Buena Vista Social Club (1999), som bidro ytterligere til suksessen. Hele gruppen opptrådte i Amsterdam og New York, og flere av utøverne ble etter hvert konsertattraksjoner på egen hånd og ga ut album under eget navn. Prosjektet bidro til å øke interessen for cubansk musikk over store deler av verden. Cooder ble bøtelagt i hjemlandet for å ha brutt den amerikanske kulturboikotten av Cuba. Les mer i Store norske leksikon musikk på Cuba latinamerikansk musikk verdensmusikk